Odlukom Vlade 11 ministara za koje su početkom ove godine nabavljeni audiji 6, zbog čega je izbila velika afera, trebalo je do lipnja predati te skupe limuzine Ministarstvu unutarnjih poslova koje je pak zauzvrat trebalo tim ministarstvima ustupiti automobile niže klase.

Danas posljednja predaja?

Tri mjeseca nakon te Vladine odluke u svih 11 ministarstava tvrde da su predali audije MUP-u, no u tom ministarstvu kažu da su dosad preuzeli deset audija i da bi posljednji trebali preuzeti danas!? Iako smo uporno zahtijevali da nam kažu koje im ministarstvo još nije predalo sporni A6, iz MUP-a nismo dobili odgovor ni na to pitanje ni na pitanje u koje se točno svrhe ta vozila sad upotrebljavaju.

Jedanaest ministara moralo se odreći naručenih audija A6 3.0 TDI quattro, vrijednih 640.000 kuna po komadu, jer je zbog pritiska javnosti premijer Zoran Milanović odlučio da se ti automobili ustupe policiji te da ministri dobiju skromnije automobile na korištenje. Odluka o tome donesena je na sjednici Vlade 3. travnja, a rok za njezino izvršenje bio je 60 dana.

U Ministarstvu prometa tako kažu da su predali A6 MUP-u, a da se ministar Siniša Hajdaš Dončić sad vozi u passatu koji je također nabavljen u združenoj nabavi kad i sporni audiji. U Ministarstvu turizma tvrde da su svoj A6 predali i kako se ministar Darko Lorencin koristi opel insignijom koja je nabavljena putem Ureda za središnju javnu nabavu. I u Ministarstvu vanjskih poslova tvrde da su A6 predali MUP-u, a da prva potpredsjednica Vlade i ministrica Vesna Pusić i dalje rabi BMW 530d iz 2006. Ministar zaštite okoliša Mihael Zmajlović upotrebljava pak A6 iz sustava, a koji je iz 2006. I u njegovu ministarstvu navode da su novi A6 predali MUP-u.

U Ministarstvu branitelja također tvrde da su novi A6 predali i kako ministar Fred Matić rabi BMW 520 D iz 2008. Ministarstvo pravosuđa pak predalo je A6 MUP-u tek 27. lipnja, a zauzvrat je dobilo škodu superb iz 2009., kojom se koristi ministar Orsat Miljenić. Ministar obrta i poduzetništva Gordan Maras dobio je od MUP-a opel insigniju, a A6 je, navode u njegovu ministarstvu, predao još 25. travnja. Ministar znanosti i obrazovanja Vedran Mornar vozi se također u opel insigniji koju je njegovo ministarstvo dobilo od MUP-a 29. travnja, kad je, tvrde, predan i A6. I u Ministarstvu regionalnog razvitka tvrde da su A6 predali MUP-u, a navode da ministar Branko Grčić, koji je i potpredsjednik Vlade, ima pravo na A6 kojim se i koristi. Ministar rada Mirando Mrsić rabi novi passat. I u njegovu ministarstvu navode da su A6 predali, a zauzvrat dobili škodu. U Ministarstvu poljoprivrede tvrde da su predali A6, a da se ministar Tihomir Jakovina koristi volkswagenom touaregom iz 2007.

Rata 10.700 kuna

U MUP-u kažu da danas očekuju primopredaju posljednjeg A6. A kao razlog zašto će to biti tek sad, navode da je za taj audi naknadno proveden postupak registracije.

– Vozila su na operativnoj uporabi u više ustrojstvenih jedinica Ravnateljstva policije – glasi odgovor MUP-a na pitanja u koje se točno svrhe rabe audiji. Iako se audijima tih 11 ministara ne koristi, leasing-rate za njih plaćaju njihova ministarstva. Mjesečna rata iznosi oko 10.700 kuna, a tu su još i troškovi osiguranja koji iznose oko 6200 kuna. Tako ukupni troškovi tih 11 ministarstva za audije kojima se ne koriste iznose godišnje oko 1,5 milijuna kuna.